Δολοφονία του Μιχάλη Κατσούρη

Το βράδυ της 7ης Αυγούστου 2023 σημειώθηκαν αιματηρά επεισόδια στη Νέα Φιλαδέλφεια, μεταξύ οπαδών του νεοναζιστικού συνδέσμου χούλιγκαν της Ντιναμό Ζάγκρεμπ, Bad Blue Boys, και των οργανωμένων οπαδών της ΑΕΚ. Αφορμή των επεισοδίων αποτέλεσε ο πρώτος αγώνας μεταξύ των δύο ομάδων για την Β' προκριματική φάση του ΟΥΕΦΑ Τσάμπιονς Λιγκ, που ήταν προγραμματισμένος για τις 8 Αυγούστου στο γήπεδο «Αγιά Σοφιά». Κατά τη διάρκεια των επεισοδίων έχασε τη ζωή του ο 29χρονος φίλαθλος της ΑΕΚ Μιχάλης Κατσούρης. Για τον θάνατο είχαν συλληφθεί πάνω από 100 Κροάτες και δύο ΄Ελληνες, αλλά όλοι αφέθηκαν ελεύθεροι.

 Ιστορικό 
Περίπου 175-200 οπαδοί της Ντιναμό Ζάγκρεμπ είχαν πρόθεση να κατέβουν στην Αθήνα, εκμεταλλευόμενοι την αδελφοποίησή τους με τους οργανωμένους οπαδούς του Παναθηναϊκού, προκειμένου να εξασφαλίσουν εισιτήρια για τον αγώνα. Το κομβόι με περίπου 25-30 οχήματα ξεκίνησε δύο ημέρες πριν από την πρωτεύουσα της Κροατίας, το Ζάγκρεμπ, και διέσχισε 1.480 χιλιόμετρα, παρά την σχετική απαγόρευση της UEFA για την μετακίνηση των χούλιγκαν της Ντιναμό. Παρόμοια απαγόρευση μετακίνησης υπήρχε και για τους οπαδούς της Μαρσέιγ, εν όψει του αντίστοιχου αγώνα με τον Παναθηναϊκό εκείνες τις μέρες. Η πλειονοψηφία των χούλιγκαν πέρασε από το τελωνείο της Κακαβιάς και ακολούθησε την Εθνική Οδό, ενώ κυκλοφορούσαν διάφορα βίντεο με την αυτοκινητοπομπή στα μέσα κοινωνικής δικτύωσης. Από το πρωί της Δευτέρας 7 Αυγούστου φαίνεται πως γνώριζαν και οι αλβανικές και οι ελληνικές αρχές για την επικείμενη έλευση των χούλιγκαν, μέχρι και τις πινακίδες κυκλοφορίας. Από την αστυνομία διέρρευσε πως ενώ οι χούλιγκαν ήταν υπό στενή παρακολούθηση κατά την έλευσή τους στην Ελλάδα, τα ίχνη τους χάθηκαν στην Αθήνα.

Κατά τα επεισόδια τραυματίστηκαν πέντε Ελλήνες και πέντε Κροάτες.  Υπήρξαν αναφορές για τραυματισμό 13χρονου κοριτσιού, χωρίς αυτό να επιβεβαιωθεί. Περίπου στις 04:00 της 8ης Αυγούστου εκδόθηκε ανακοίνωση για τον θάνατο ενός 29χρονου φιλάθλου της ΑΕΚ, του Μιχάλη Κατσούρη, μετά από θανάσιμες μαχαιριές στις αρτηρίες του χεριού του. Μετά από τα επεισόδια υπάρχει βίντεο που δείχνει τους χούλιγκαν να επιβιβάζονται σε συρμούς του Ηλεκτρικού.

Η αστυνομία προχώρησε στην προσαγωγή 98 ατόμων, οι οποίες όλες μετετράπησαν σε συλλήψεις, στη συντριπτική πλειονότητα Κροάτες ενώ είχαν συλληφθεί ένας Αυστριακός, ένας Βόσνιος, ένας Αλβανός, ένας Γερμανός και δύο Έλληνες. Το μεσημέρι της Τρίτης οι αρχές προχώρησαν στην προσαγωγή άλλων τριών χούλιγκαν της Ντιναμό. Επιπλέον , ο Άρειος Πάγος διέταξε έρευνα για τα αιματηρά επεισόδια.

Κατά την διάρκεια της έρευνας, συνελήφθη ένας 43χρονος οπαδός του Παναθηναϊκού ο οποίος αρχικά θεωρήθηκε ότι είχε συντονιστικό ρόλο στα επεισόδια, αλλά στην συνέχεια αφέθηκε ελεύθερος. Σε συνέχεια των ερευνών, συνελήφθη και ένας 35χρονος οπαδός της ΑΕΚ, καθώς βρέθηκε DNA του και DNA του Κατσούρη σε μαχαίρι που του ανήκε, με τον ίδιο όμως να ισχυρίζεται πως το έχασε κατά την διάρκεια των επεισοδίων. Τελικά αφέθηκε ελεύθερος με περιοριστικούς όρους. Στις 18 Δεκεμβρίου αφέθηκαν ελεύθεροι και οι 102 Κροάτες συλληφθέντες.

 Παραπομπές 

Κατηγορία:Δολοφονίες στην Ελλάδα
Κατηγορία:Οπαδική βία
Κατηγορία:Χουλιγκανισμός
Κατηγορία:Αθλητική Ένωση Κωνσταντινουπόλεως (ποδόσφαιρο)